Deja-vu for Morten Klessen, der har prøvet at tabe med mindre end 62 stemmer - sidst var det tre!

Socialdemokratiet fik et flot valg på landsplan. Også i Nordjylland havde de grund til begejstring, for her fik de fremgang og syv mandater. For Morten Klessen (S), der stillede op i Nordjylland blandt flere prominente navne, var feststemningen imidlertid ikke helt i top, efter de personlige stemmer tirsdag var talt op. - Jeg havde joket med over for mine venner og børn, at ligegyldigt om vi fik fem, seks eller syv personer ind, så ville jeg tage pladsen lige udenfor. Jeg vidste, at jeg ville ende med at nappe pladsen som førstesuppleant. Den forudsigelse skulle vise sig at blive sand. Ganske rigtigt blev Morten Klessen akkurat ikke valgt ind. Sølle 62 stemmer viste sig at blive den udslagsgivende faktor. For netop så mange stemmer flere havde nordjyske Rasmus Prehn, som løb med Socialdemokratiets syvende og sidste mandat i Nordjylland. Den evige toer For at gøre slemt værre er det ingenlunde første gang, at Morten Klessen oplever at blive slået på målstregen. I 2019 var han få stemmer fra en plads i Europaparlamentet, og i 2021 var han bare tre stemmer fra at komme ind i Regionsrådet i Nordjylland. - Mine børn er efterhånden vant til, at deres far kikser, siger Morten Klessen, inden han bryder ud i latter. Her dagen derpå kan han godt se det tragikomiske i, at han for tredje gang i streg var snublende tæt på at blive valgt ind. Ærgrelsen var og er dog fortsat stor. - Jeg var virkelig skuffet i går og også en lille smule ked af det. Efter jeg modtog beskeden måtte jeg ud at gå en rigtig lang tur med min hund. Der kunne jeg godt mærke, at jeg havde lidt aggressioner, der skulle ud. Men sådan er det. That’s the name of the game, siger han, inden han atter viser sig fra sit humoristiske hjørne. - Jeg har lavet et hattrick. Ny verdensrekord? Ved de føromtalte tre valg har han faktisk været tættere på at blive valgt ind end nogen anden. Derfor er han nu både 1. suppleant i Regionsrådet, Europaparlamentet og nu også i Folketinget. - Jeg tror, at det er verdensrekord eller måske en danmarksrekord. Det er måske en af de rekorder, man ikke gider at have, men når nu jeg har fået den, så kan jeg lige så godt ære den og tage den, siger han. Er de seneste valgnederlag så ensbetydende med, at der nu skal sættes et definitivt punktum på et langt politik liv, som blandt andet har budt på 16 år som byrådspolitiker? Intet er givet endnu. Først og fremmest skal Morten Klessen lige fordøje valgnederlaget. Desuden har han planer om at bruge mere tid på golfbanen. Men når det så er sagt, så udelukker han ikke, at fjerde gang kan blive lykkens gang. For hvem ved? Måske er han atter at finde på stemmesedlen om knap fire år. - Når man brænder for noget, så kommer gløderne jo frem igen, og så kan det jo være, men motivationen skal være der, fordi man ligger et hav af timer i det.